༄༅། །དྲུག་ཅུ་སྔགས་བོན་བཅའ་ཡིག་དྲང་ཐིག་དགེ་ལེགས་ཀྱི་འོད་སྣང་བཞུགས་སོ།། སྭསྟི། དུས་གསུམ་རྒྱལ་བ་ཀུན་གྱི་སྤྲུལ་པའི་སྐུ། །དུས་མཐར་བསམ་བཞིན་བྱོན་པའི་བཀའ་དྲིན་ཅན། །དུས་གཅིག་མིན་པར་འགྲོ་བའི་དོན་མཛད་པའི། །དུས་གསུམ་ཀུན་གཟིགས་སྔགས་འཆང་ཆེན་པོར་འདུད། །འདིར་དྲུག་ཅུ་མཐིལ་པ་སྔགས་བོན་རྣམས་ལ་བསླབ་བྱ་བྱེད་རྒྱུར། དུས་ཕྱིས་རང་རེའི་གདན་ས་ཆེན་པོ་དཔལ་ལྡན་ས་སྐྱ་འདི་ཉིད་ཀྱི་ཆོས་གྲྭ་ལྷོ་བྱང་གི་དགེ་འདུན་རྣམས་ནས་མཛད་རྒྱུའི་སྒྲིག་ལམ་ཀུན་སྤྱོད་ལ་སྐྱོན་སེལ་ཅུང་ཟད་ཞུ་དགོས་རྣམས་ངེད་རང་ནས་ཞིབ་ཆ་འཁོད་པའི་བཅའ་ཡིག་སོ་སོར་བཅོས་པས། དེ་དང་ཆབས་ཅིག་ཁྱེད་རྣམས་ཀྱང་མང་ཇ་དང་། འཆམས་སྐུའི་ཞབས་ཕྱི་སོགས་དགེ་འདུན་དང་རྗེས་འབྲངས་དུ་ཁ་ཤས་འདུ་དགོས་འདུག་པ་རྣམས་ལ། སྔར་ནས་བཟུང་མིག་ལྟོས་ངན་པ་ཉག་རྐྱང་གི་མགོ་མཇུག་མེད་པ་ཞིག་འདུག་པར་བརྟེན། དུས་ཕྱིས་གཞུང་ཞབས་པར་མཆོག་ནས་མང་ཇའི་དཔྱད་ཁྲལ་ཡང་ཟུར་ཚོགས་ཕུད་པའི་ཞེས་དམིགས་བསལ་བཀོད་སྣང་འདི་ལ་དཔགས་ན་སླར་ཁྱེད་རང་ཚོ་མང་ཇའི་རིགས་རྩ་ཆག་བྱུང་དོགས་འདུག་པ་དང་། ལྷག་པར་སྔགས་འཆང་ཆོས་ཀྱི་རྒྱལ་པོ་ནི་དྲུག་ཅུ་མཐིལ་པ་དང་སྔགས་བོན་ལ་བཀའ་དྲིན་ཤིན་ཏུ་ཆེ་བ་ཡིན་ཀྱང་། མགོན་དེའི་གསུང་པའི་ལྷ་ཁང་ཆེན་མོའི་བཅའ་ཡིག་ལས། སྔགས་བོན་བཙུན་མ་རྣམས་ཀྱང་རང་རང་གི་ཆས་གོས་ལུགས་མཐུན་ཡོད་ཅིང་། ལོ་བཅོ་ལྔ་ལོན་པ་ཡན་དགེ་འདུན་དང་མ་འདྲེས་པར་འཁྱམས་སྨད་དུ་ཐོང་། མི་སྐྱ་གཞུང་མའི་ཆས་དང་། སྐྱ་བོའི་ཆོས་ཟོན་པ་འབར་ཞྭ་གྱོན་པ་རྣམས་མི་གཏོང་། ཞེས་གསུང་པ་འདིས་སྔགས་བོན་བཙུན་མ་རྣམས་ཀྱི་ཆ་ལུགས་གསལ་ཞིང་། ཡང་བཅའ་ཡིག་དེ་ཉིད་ལས་གདན་ས་དན་ཁྲོད་ནས་འབྱོན་པ་རྣམས་ཀྱི་ཆ་ལུགས་སྔགས་དགོན་གྱི་བཅའ་ཡིག་ནང་བཞིན་བྱེད་ཅེས་གསུངས་པ་འདིས། གཙོ་བོར་བདེ་ཆེན་གླིང་པ་དང་། ཞར་ལ་སེར་ཁྱིམ་པ་དྲུག་ཅུ་མཐིལ་པ་རྣམས་ཀྱི་བཅའ་ཡིག་ཟུར་ཙམ་གསུང་འདུག་པས་ན། ད་ཡང་ཏིག་ངེད་རང་གི་ཆ་ནས་བླ་མ་གོང་མའི་དགོངས་པ་དང་མི་འགལ་ཞིང་། ཆོས་གྲྭ་ལྷོ་བྱང་གི་ཞབས་ཏོག་ཏུ་འགྱུར་བ་དང་། སྡེ་མི་སེར་བྱམས་སྐྱོང་ཤིན་ཏུ་ཆེ་བར་བྱས་པའི། ས་སྐྱ་པའི་མངའ་ཞབས་ཚང་མ་ཕྱུག་པོ་དཔལ་འབྱོར་ཅན་ཁོ་ནའི་ངོས། གནས་སྐབས་དང་མཐར་ཐུག་གི་ཕན་བདེ་ཐོབ་པ་ཞིག་བྱུང་ན་ཅི་མ་རུང་སྙམ་པའི་ལྷག་བསམ་ཁོར་ཡུག་ཏུ་ཡོད་ཀྱང་། ལུགས་གཉིས་ཀྱི་ཁྲིམས་འདི་སྲ་ཐང་མ་བྱུང་བ་འདིས། གེགས་ཆགས་ལྟ་བུའི་ངེད་རང་གི་ནུ་བོ་དེ་ཆུང་ངུ་ནས་ཚེའི་དུས་བྱས་གདུང་བརྒྱུད་ཀྱང་ཆད་ལ་ཉེ་ལོ་ཕྱུགས་ལམ་དུ་མི་རྒྱུག མངའ་འབངས་རྣམས་དབུལ་ཞིང་ཕོངས་པ་སོགས། སྡུག་བསྔལ་སྣ་ཚོགས་ཞིག་ཡོང་འདུག་པ་ནས། སླན་ཆད་ངེད་རང་ཚེ་མཐར་ཕྱིན་ཅིང་། གདུང་བརྒྱུད་ཆད་མེད་འབྱུང་བ་དང་། ཆབ་འབངས་རྣམས་ལ་ལོ་ཕྱུགས་ལེགས་པ་སོགས་བདེ་སྐྱིད་ཕུན་སུམ་ཚོགས་པ་འབྱུང་བའི་ཕྱིར། སྔར་སྲོལ་བཟང་པོ་བཞིན་བྱེད་དགོས་ཚུལ་ཆོས་གྲྭ་ལྷོ་བྱང་གི་བཅའ་ཡིག་དང་། ཕྱག་གཉེར་གྱིས་མཚོན་དྲུང་འཁོར་སེར་སྐྱ་འབུལ་སྡུད་ཚོང་ཁག་གཞིས་གཉེར་སོགས་ཚང་མར་ཁ་ཏའི་ཡི་གེ་བཅས་ཡོད་པ་དང་ཆ་འདྲ་བར་ཁྱེད་རང་དྲུག་ཅུ་མཐིལ་པ་རྣམས་ཀྱང་ད་ནས་བཟུང་། སྐྲ་བྲེགས། མང་ཇ་སོགས་དགེ་འདུན་དང་ཆ་འདྲ་བྱེད་དགོས་རྣམས་ལ་གོས་དམར། ཟན་དམར། བོད་ལྷྭམ་བཅས་གྱོན། ལོ་ཅོ་ལྔ་ཡན་ཆད་མང་ཇ་ཡོང་རྒྱུ་དང་། སྔགས་བོན་རྣམས་ཀྱང་རང་རང་གི་ཆ་ལུགས་འགལ་མེད་བོད་ལྷྭམ་གྱོན་པ་བཅས་དང་། ལོ་གྲངས་དྲུག་ཅུ་མཐིལ་པ་དང་ཆ་འདྲ་ཡོང་བ་ལ་གཏོང་བབས་ཆོལ་ཡ་མ་བཟུང་གཏན་ནས་མི་བྱེད། འདོན་ཆའི་རིམ་པ། སངས་རྒྱས་ཆོས་ཚོགས་མ། ཚད་མེད་བཞི། དཔལ་ལྡན་རྩ་བའི་བླ་མ་སོགས་ཤླཽ་ཀ་གཅིག ཇ་མཆོད་སྐལ་བཟང་མ་དང་། ངོ་མཚར་མ། སྔགས་འཆང་ཆེན་པོའི་སྐུ་བསྟོད་ཤེས་བྱ་ཀུན་ལ་མ་ཡོངས་རྫོགས། འཇམ་མགོན་ཨ་མེས་ཞབས་ཀྱི་སྐུ་བསྟོད་ངག་དབང་ལྷ་ཡི་མཁྱེན་བརྩེ་མ། རྒྱལ་བ་གཉིས་པ་ནས་རིང་འཚོའི་བདེན་ཚིག་གི་བར་དེང་སང་བཞིན། བསམ་པ་མྱུར་འགྲུབ་མ། ལྟུང་བཤགས། ས་སྐྱའི་རྗེ་བཙུན་མ་ལེ་ཚན། བདག་གི་དུས་གསུམ་མ། སངས་རྒྱས་སྐུ་གསུམ་བརྙེས་སོགས། བྱང་ཕྱོགས་སྐྱོང་བའི་སོགས། གངས་ཅན་བོད་ཀྱི་སོགས། འགྲོ་བའི་བླ་མ་སོགས། མང་ཇ་ཡོང་མི་གང་ཡོད་དེའི་བཟུང་ནས། སྔར་གྱི་རྒན་བུ་རྣམས་ཕུད་ངེད་རང་དང་ལོ་མཉམ་མན་ཆད་ནས་བཟུང་སླར་མང་ཇ་རྒྱུག་དགོས་ཚང་མས། དཔོན་སློབ་བརྒྱ་ཚོ་དཔོན་ལ་རྒྱུགས་འབུལ་བྱ་ངོས། ཁྱེད་རང་ཚོའི་ཁྲོད་ནས་དབུ་བྱེད་གང་འོས་ཞིག་གིས་བསྐུལ་ནས་མང་ཇ་མང་བའི་སྐབས་ཕྲལ་རྒྱུ་དང་ལས་དུས་མེད་ཅིང་ཉུང་སྐབས་སྡེ་ཚན་གཅིག་ལ་ཚང་མ་གཏོང་རྒྱུ་དང་། ལས་དུས་ཐུག་སྐབས་སྣ་ཁ་རེ་གཉིས་གཏང་ནས་གྲོལ་བ་མ་གཏོགས། རྣམ་པ་ཀུན་ཏུ་བག་མེད་བྱས་པ་བྱུང་ན། མང་ཇའི་སྐབས་གཙོ་བོར་ལྷ་ཁང་ཆོས་ཁྲིམས་པ་དང་། སྒེར་དུ་ཆུ་སྐོར་ཟམ་སྣེ་བ་སོགས་ཁྱེད་རང་ཚོའི་འགོ་ཡོད་རྣམས་ནས་ཁ་ཏ་སོགས་འཇུར་གང་དམ་བྱེད་དགོས་པར་ལྷ་ཁང་ཆོས་ཁྲིམས་པར་ཡང་དེའི་རྒྱུ་མཚན་སོང་བས་དེ་བཞིན་དང་ཡང་དྲུག་ཅུ་མཐིལ་པ་ནས་དམིགས་བསལ་བྱེད་དགོས། དགུ་གནམ་གང་གི་དུས་གཏོར་དང་། ཕག་སྙིང་དབྱར་རིམ་ལ་མང་ཇ་སྤོར་དོ་དང་། སྡོད་གཉེར་ཁང་ནས་དོ་སྐོར། དུས་གཏོར་གྱི་ཆས་ཀ་ལྕགས་ཡ་རེ་དང་། ཤ་འོས་འཚམས་ལས་ཞིང་སྔ་ཐོག་བཞིན། དབྱར་མཐོང་ལོ་གསར་གྱི་རྟེན་དང་། ཐུག་རྒྱུ་ནས་ཁལ་ཕྱེད་གཉིས་རེ་ཞུ་བའི། ཡང་ན་ད་ལྟར་བཞིན་སྤྱི་མཆོད་པས་ཉོས་ནས་ཞིང་རིན་ཊཾ་བཅུ་རེ་དྲུག་ཅུ་མཐིལ་པ་སྤྱིར་སྤྲད་བྱེད་རྒྱུ་གཉིས་བྱིངས་ལ་སླེབས་གང་ཆེ་ལས་མཚན་གྱིས་དོ་དམ་བྱས་ངོས་དེ་དག་གི་སྐབས་སུ་བསྐང་བ་སོགས་མི་ཐོན་པས་ཆོས་སྤྱོད་གང་འགྲུབ་རེ་གཏོང་། ས་འདུལ་གྱིས་འཆམས་པ་རྣམས་རིན་ཆེན་སྡིངས་པར་གཏུགས་པའི་ཤེས་ན་དང་མི་ཤེས་པ་རྣམས་ནས་འདོན་སྔར་སྲོལ་བཞིན། དབྱར་རིམ་ཕག་སྙིང་སྐབས། སྟོང་ཇ། གྱེར་ཇ། བསྡུས་ཆང་བྱས་ནས་སླེབས་རྐྱང་ཡོད་ཚེ་སྔར་སྲོལ་བཞིན་དང་། ཆོས་ཁྲིམས་པ་ཆུ་ཟམ་གཉིས་དང་བཅུ་དཔོན་རྫ་མ་བ་དང་གཙོ་ཐབས་པ་གཉིས་ལ་ཕྱེད་འདྲེན་ཆེན་པོ་དང་། སྟོང་དཔོན་དོན་བཀྲས་དང་རྒྱབ་ཧྲལ་མ་གཉིས་ལ་བཞི་ཆ་ཡོང་བའི་རྒྱུ་མཚན་དྲུག་ཅུ་པའི་སྒྲིག་ལམ་ཚང་མར་འགོ་སྡོམ་བྱེད་དགོས་ཀྱི་གསོལ་རས་ཡིན་པར་ངེས་ཤིང་། དུས་མདོས་སོགས་ཀྱི་སྐབས་འཆམས་སྐུའི་ཞབས་ཕྱི་དང་དུང་སྦུགས་ཁག་གང་དགོས། གཙོ་ཐབ་པའི་ནག་རེང་པ། བཏང་བླའི་རྔ་ཟླུམ་ཐོབ་ཞྭ། གྲུ་ལྷག་དགེ་སློང་གི་གཞུགས། ཕུར་སྒྲུབ་ཧོ་ཧང་གི་གྲས། དུས་མདོས་ཟབ་མོའི་སྐབས་བུད་མེད་ཀྱི་འཆམས་སོགས་ཚང་མ་ཁྲལ་འཇལ་སྟོང་མིན་ཙམ་དུ་མ་སོང་བར་ཐག་པ་ཁུར་བླང་རང་གཞན་ངོ་མི་ཚ་བ་ཞིག་བྱེད་དགོས་རྒྱུ་དང་། མཛོད་པའི་སྐོར་ལས་བྱེད་ཁུང་ལ། དུས་ཆེན་དགོངས་རྫོགས་གང་ཡོད་རིགས་ལ་ཕྱག་མཛོད་དང་གཉེར་ཚང་དུ་བརྡ་གཏོང་དང་། ཚོགས་བྱིངས་དང་འདྲེན་ཆེན་མོར་ཐུད་ལྟར་འགྱེད་དགོས། ལས་ཆེན་དབུ་ཆོས། ལས་ཐོག་སྤྱི་ཆེན་རྣམས་ཀྱི་ཟུར་སྤྲོད་དང་། སྤྱི་འགྱེད་ཞུ་དགོས་ཆོ་ག་དུས་མ་དང་། རགས་ཁ་ཆོག་ཆེན་སོགས་ལ་ཡང་འགྱེད་དགོས་གོང་མཚུངས་དང་། རགས་ཁ་ཆོག་ཆེན་ཡོད་པའི་སྔོན་ཉིན་མར་ཐུད་བཞུགས་གྲལ་འབྱེད་དགོས་དང་། བན་ཚང་དབུ་མཆོད། དཀར་རྒྱང་པ། བདེ་གླིང་དབུ་ཆོས། ཆོས་གྲྭ་ལྷོའི་དབུ་ཆོས། སྤྱི་ལས། ལྷོ་མཆོད་དཔོན་བླ་བྲང་དྲུང་ཆེན། མཐིལ་སྐུ་གཉེན། ཆོས་སྡེ་ལྷོ་བྱང་གི་སྒོ་རྭ་བ་དང་གཞི་ཐོག་སྒོ་རྭ་བ། དྲུག་ཅུ་བཅུ་དཔོན་གཉིས། དྲུག་ཅུ་ཆོས་ཁྲིམས་གཉིས་མཛོད་གཡོག་བཅས་ལ། སྦྱིན་བདག་པ་ནས་ལེན་སྤྲོད་དང་། འབུམ་ཐེར་གང་ཡོད་ལ་ཚོགས་བརྡ་དང་། སྐོ་འགྱེད་སྤྱི་འགྱེད་ལས་ཐོག་པ་དང་གཉིས་སང་གི་བྱེད་དགོས། ཐུད་བསྐྱེད་ཁུང་གོང་མཚུངས། མུས་ཆེན་དང་མཆོད་འབུལ་ལ། བླ་རིགས་ལ་བརྡ་གཏོང་དང་། ཕྱེད་འདྲེན་བསྐྱེད་ཁུངས་དབྱངས་དཔོན་བཅུ་བཞི། ཟོར་ལས་པ་ལྔ། དཀང་རྒྱང་པ་མཛོད་གཡོག བཞི་ཆ་བསྐྱེད་ཁུངས་རིན་སྒང་བཙུན་མ་དབུ་བྱེད་གསུམ། སྤྱི་པ་བཞི། སྔགས་བོན་ཆོས་སྒོ་གཉིས། དྲུག་ཅུ་སྟོང་དཔོན་གཉིས། ཆོས་ཁྲིམས་གཞོན་པ། སྒོ་རྭ་བ་གསུམ། ཇ་ཚ་གཉིས། སྤྱི་པ་བཞི་རྣམས་ལ་བསྐྱེད་དགོས། ཆོ་གའི་རིགས་ལ་རིམ་ལྔ་དར་དཔྱངས་ཡོད་མེད་ལས་ཐོག་པ་དང་མཛོད་གཡོག་གཉིས་ཀྱིས་བསྐོར་ནས་མེ་རིགས་ཀྱི་མར་ཐུད་བསྡུས་ནས་འབྱམ་ཚུལ་ལ་འབུལ། གཟའ་འཛིན་བྱུང་དུས་གཉེར་ཚང་དུ་འགྱེད་བརྡ་ནས་འགྱེད་ཡོད་རིགས་ལ་གཏོང་གོང་མཚུངས། སྤེ་སེར་འོང་ཕུད་སྐབས། བརྒྱ་ལས་གསུམ་ལ་བརྡ་གཏོང་དང་ཟུར་སྤྲོད་ཞུ་དགོས། སྤྱི་པའི་ལོ་གསར། དབྱར་མཐོང་སོགས་ཀྱི་བཏུབ། རྩ་ལུད་ཀྱི་རྒྱབ་འགྲོ། ལོ་གསར་གྱི་ཁྱེད་འདྲེན་བསྐྱེད་ཁུངས་གོང་མཚུངས། ས་བིར་གྱི་ས་རྩི་གཏོང་དགོས་དང་། སྐས་འཛུགས། བསངས་གཏོང་། བཞི་ལེན་གཅིག་བསྐྱུགས་གྱི་བརྡ། ལས་ཆེན་པ་ཟུར་སྤྲོད། སྤྱི་འགྱེད་ཞུ་བ་སོགས་གོང་མཚུངས། གཅིག་བསྐུར་བུ་རམ་དེབ་ནང་ལྟར་ཞུ་དགོས། བདུད་རྩི་ལྔ་མཆོད་བུ་རམ་ཞུ་ཁུངས་གོང་མཚུངས། མདོས་ཆེན་ཉེར་བརྒྱད་ལ་ཐོ་བསྒྲིགས་བཞུགས་གྲལ་ལས་ཚན་བརྡ་གཏོང་། ཉེར་དགུ་ལ་ལས་ཚན་སྐོང་ཆོག་གོང་མཚུངས། ཟླ་བ་དང་པོའི་ཚེས་བཅོ་ལྔ་ལ་བཀྲ་ཤིས་ལྷ་ཁང་གི་རྣམ་རྒྱལ་གྱི་གུར་ཞུ་བ་ཤིང་དང་ཆས་ལེན། བརྡ་གཏོང་། དགེ་ཚའི་རབ་གནས་སྐབས། གུར་ཞུ་དགོས་དང་འབུལ་མི་གྲོང་རབ་བཞིས་འབུལ་དགོས། སྐྱེད་ལྷས་ནང་སོ་གཉིས་ཀྱི་མཛོད་པ་གཏོར་སྤོད་ཀྱི་དགོས་ཆ་དེབ་ནང་ལྟར་ཞུ་དགོས། ཕག་སྙིང་དབྱར་རིམ་གྱི་ཞུ་དགོས་ཀྱང་གོང་མཚུངས། སྡུད་ཁྲལ་དང་འགྱེད་དཀོར་སྐུལ་སོགས་ཀྱང་བཙུན་ཆུང་དཔེ་འདྲ་དང་། ཞར་བྱུང་རུག་དམར་སོགས་གྲྭ་ཚང་དང་འབྲེལ་བ་ཚང་མར་ཡང་གང་ལ་གང་དགོས་དེ་དང་དེ་འཆུག་མེད་དུ་བགྱིད་ཅིང་། སྔགས་བོན་རྣམས་ནས་དམིགས་བསལ་བྱེད་དགོས། དུས་མདོས། སྐུ་རིམ་ཆེན་མོ། ཕག་སྙིང་། ལྷ་མོ་གསོལ་མཆོད་སྐབས་སོགས། སྔགས་བོན་གྱི་འདོན་པ་གཏོང་ཁུངས་ཚང་མ་ལས་སླར་མ་སོང་བའི་སྦྱོང་བརྡར་དང་། དེ་དག་གི་སྐབས་ཀྱི་མདོས་དང་འཆམས་རྔ་རོལ་ཆས་གོས་སོགས་ཚང་མ་ཁྱེད་རང་ཚོའི་གཞུང་བཞིན་འགད་གཙང་མ་གཏོང་བྱིས་པའི་རྩེ་མོ་ལྟ་བུའི་ཆལ་ཆོལ་དུ་མ་སོང་བ་ཞིག་དགའ་ཆེ་ཞིང་། དར་ཆེན་སོ་སོར་སྤྲོད་ལེན་དང་ངེད་རང་ཀླུང་རྟ་འཛུགས་རྒྱུ། སྐྱེད་ལྷས་བྱས་འགྱུར་གྱི་གཟིམ་ཕུག་བཞི་དང་། འཇམ་ཆུའི་ས་རྩི། ཕུར་སྒྲུབ་གཏོར་འབུལ། མགོན་པོ་མངའ་གསོལ། མདོས་སྡེ། ངེད་རང་ཕྱོགས་འགྲུལ་འགུགས་དུས། གཞི་ཐོག ཕུན་ཚོགས་གླིང་། ལྷ་ཁང་རྩེ་རྣམས་སུ་དར་འཛིན་སོགས་ཁྲལ་གང་འབབས་ལའང་ལས་སླ་དང་འཁུར་མེད་དུ་མ་སོང་བའི་ཧུར་བསྐྱེད་སོགས། གདན་སའི་ཞབས་ཕྱི་ཞུ་དགོས་ཚང་མ། ཕྱག་གཉེར་ལས་ཚན་རིམ་ཅན་གྱི་བཀོད་ཁྱབ་བཞིན་བྱེད་དགོས་པས། གང་ལྟར་ད་ལམ་གྱི་ཡི་གེ་འདི་ཁྱེད་རྣམས་ལ་སྙིང་རྗེ་མེད་པར་དབང་ཡོད་ཀྱི་ཚིག་ཁ་དལ་ལྟ་བུ་མ་ཡིན་པར་ཁྱེད་རང་ཚོའི་འདི་ཕྱིའི་དོན་དང་། བསྟན་དོན་ལ་རྒྱ་ལ་བསམས་ནས་བྲིས་པ་ཡིན་པས། འདིའི་དོ་དམ་པ་བཀའ་བགྲོས་པའི་གཙོ་བོར་བརྒྱ་ཚོ་དཔོན་ལ་མཛད་དགོས་པ་བཞིན། གྲངས་ཅན་གདན་ས་པ་རིམ་ཅན་དང་། ཆུ་སྐོར་ཟམ་སྣེ་བ་སོགས་རང་རང་གི་འོག་ཡོད་ཚང་མས་དོ་དམ་དང་། དེ་ལས་གཞན་རྣམས་ཀྱིས་དང་འདོད་ལྷུར་བླང་གལ་ཆེ་ཞིང་། ལས་ཚན་རྣམས་ཀྱིས་ལུགས་མཐུན་མ་བྱས་པ་དང་། ལུགས་མཐུན་བྱས་ཀྱང་གཞན་གྱིས་མ་ཉན་པ་སོགས་བྱུང་ན་གཞུང་དུ་གསལ་སླེབས་པར་གྱི། བདེན་རྫུན་དབྱེ་འབྱེད་ངོས་ཕྱིས་ལམ་ཁེགས་པའི་བཀོད་ཁྱབ་ཚང་མ་དེ་ཐོག་ནས་བྱེད་པ་ཡིན་པས་ཚང་མས་གོ་འཚལ་ཞེས་ལེགས་ཉེས་གསལ་བའི་ཡི་གེ་དྲང་ཐིག་དགེ་ལེགས་ཀྱི་འོད་སྣང་འདི་ཡང་། ས་སྐྱ་པ་ངག་དབང་ཀུན་དགའ་བློ་གྲོས་སངས་རྒྱས་བསྟན་པའི་རྒྱལ་མཚན་དཔལ་བཟང་པོས་བྲིས་པ་དགེ་བར་གྱུར་ཅིག། །།

ཀུན་དགའ་བློ་གྲོས།
དྲུག་ཅུ་སྔགས་བོན་བཅའ་ཡིག་དྲང་ཐིག་དགེ་ལེགས་ཀྱི་འོད་སྣང་།